**Līgums Nr. FM VID 2023/209**

 **“Transportlīdzekļu cenu katalogu piegāde”**

Rīgā, Dokumenta parakstīšanas datums ir tā elektroniskās parakstīšanas datums

**Valsts ieņēmumu dienests**, nodokļu maksātāja reģ. Nr.90000069281, tā ģenerāldirektora vietnieka pienākumu izpildītājas Antras Gremzdes personā, kura rīkojas saskaņā ar 2023. gada 4. septembra pilnvaru Nr. 492 “Par A. Gremzdes pilnvarojumu” (turpmāk – Pasūtītājs), no vienas puses, un

**\_\_\_\_\_\_\_\_\_\_\_\_\_\_\_\_\_\_\_\_\_\_\_**, vienotais reģistrācijas Nr. \_\_\_\_\_\_\_\_\_\_\_\_\_\_\_, tās valdes locekļa \_\_\_\_\_\_\_\_\_\_\_\_\_\_\_\_\_ personā, kurš rīkojas saskaņā ar \_\_\_\_\_\_\_\_\_\_\_\_\_\_(turpmāk – Izpildītājs), no otras puses, abi kopā turpmāk saukti arī Puses, bet atsevišķi – Puse, pamatojoties uz Pasūtītāja rīkotā iepirkuma Nr. FM VID 2023/209 “Transportlīdzekļu cenu katalogu piegāde” rezultātiem noslēdza šādu līgumu (turpmāk – Līgums):

1. **Līguma priekšmets**
	1. Pasūtītājs uzdod un Izpildītājs saskaņā ar Līguma noteikumiem veic savlaicīgu transportlīdzekļu cenu katalogu (turpmāk – Katalogi) piegādi saskaņā ar Līguma un tā pielikumu noteikumiem.
	2. Katalogi šī līguma izpratnē - transportlīdzekļu cenu katalogs, ar apkopoto informāciju par no trešajām valstīm ievesto automobiļu pārdošanas cenām Latvijā un atsevišķs katalogs, kurā norādīta informācija par transportlīdzekļiem, kas ievesti no Apvienotās Karalistes.
	3. Katalogu cenas norādītas Līguma 1.pielikumā “Finanšu piedāvājums”.
2. **Līguma summa un norēķinu kārtība**
	1. Līguma kopējā summa ir **\_\_\_\_\_\_\_\_\_\_\_\_\_\_\_\_** **EUR** (\_\_\_\_\_\_\_\_\_\_\_\_\_\_\_\_\_\_\_\_\_\_\_*euro* un \_\_ centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar Latvijas Republikā spēkā esošiem normatīvajiem aktiem. *Tiks papildināts atbilstoši Izpildītāja finanšu piedāvājumam.*
	2. Līguma 1.pielikumā norādītās cenās ir ietvertas visas izmaksas, kas saistītas ar Katalogu vērtību un ikmēneša Katalogu piegādi Pasūtītāja norādītajā veidā un vietā, nodokļiem (izņemot – PVN), nodevām, nepieciešamo atļauju iegūšanu no trešajām pusēm, un citas ar Līguma savlaicīgu un kvalitatīvu izpildi saistītas izmaksas.
	3. Izpildītājs izrakstīto rēķinu par iepriekšējā mēnesī piegādātiem Katalogiem līdz katra nākamā mēneša 5.datumam nosūta uz elektroniskā e-pasta adresi FP.lietvediba@vid.gov.lv. Ikmēneša samaksu par piegādātajiem Katalogiem Pasūtītājs veic saskaņā ar Līguma 1.pielikumā noteiktajām cenām 20 (divdesmit) darba dienu laikā no rēķina saņemšanas dienas, maksājumu pārskaitot uz Izpildītāja norādīto norēķinu kontu bankā.
	4. Lai novērstu Līguma pirmstermiņa izbeigšanu un Līguma pienācīgas neizpildes risku, Pusēm rakstiski savstarpēji par to vienojoties, Līguma 1.pielikumā norādītās cenas var tikt pārskatītas, nepieciešamības gadījumā palielinot Līguma kopējo summu, ievērojot šādus nosacījumus (jāizpildās visiem nosacījumiem):
		1. ne ātrāk kā 1 (vienu) gadu no Līguma spēkā stāšanās dienas;
		2. ne biežāk kā 1 (vienu) reizi 12 (divpadsmit) mēnešu periodā (noslēgtā Līguma gada ietvaros);
		3. ierosinot ne vēlāk kā 3 (trīs) mēnešu laikā pēc Līguma darbības kārtējā gada beigām;
		4. ja Centrālās statistikas pārvaldes publicētās patēriņa cenu izmaiņu palielinājums 12 (divpadsmit) mēnešos pret iepriekšējiem 12 (divpadsmit) mēnešiem (%), skaitot no Līguma spēkā stāšanās dienas, pārsniedz 5 (piecus) %;
		5. par starpību starp patēriņa cenu izmaiņām un 5 % slieksni.
3. **Katalogu atbilstības prasības un piegādes kārtība**
	1. Izpildītājs vienu reizi mēnesī, ne vēlāk kā 3 (trīs) darba dienas pirms nākamā mēneša pirmā datumā nosūta Katalogus uz elektroniskā pasta adresi MP.lietvediba@vid.gov.lv.
	2. Katalogu piegādes pirmā reize – ne vēlāk kā līdz 29.01.2024. Pēdējā piegādes reize – ne vēlāk kā līdz 22.12.2026.
	3. Katalogi tiek iesniegti latviešu vai angļu valodā Excel tabulas formātā.
	4. Katalogos jābūt ietvertai vismaz šādai informācijai (izlaides gads, marka, modelis, dzinēja apjoms, degvielas veids, durvju skaits, cena) par vismaz šādiem transportlīdzekļiem: vieglās pasažieru automašīnas, komerciālie transportlīdzekļi, kravas automašīnas, autobusi, motocikli, treileri, traktori, kemperi, piekabes, utt.
	5. Nepieciešamības gadījumā Izpildītāja pilnvarotā persona ar e-pasta starpniecību konsultē VID Muitas pārvaldes darbiniekus par katalogos neietverto transportlīdzekļu vērtību vai katalogos ietverto transportlīdzekļu neskaidro/trūkstošo informāciju. Izpildītājs konsultāciju sniedz 48 (četrdesmit astoņu) stundu laikā pēc VID Muitas pārvaldes e-pasta saņemšanas, nosūtot atbildi VID darbiniekam, kurš nosūtījis konsultācijas pieprasījuma e-pastu.
4. **Pušu atbildība**
	1. Izpildītājs ir atbildīgs par Katalogu atbilstību šī Līguma 3. punkta un Latvijas Republikā spēkā esošo normatīvo aktu prasībām. Izpildītājs kompensē Pasūtītājam vai tā darbiniekiem jebkurus zaudējumus, kas radušies tāpēc, ka Izpildītājs nav ievērojis normatīvo aktu prasības.
	2. Pasūtītājam ir tiesības prasīt no Izpildītāja līgumsodu 100,00 EUR (viens simts *euro* un 00 centu) apmērā par katru Līguma 7.1.apakšpunktā norādīto ziņu izpaušanas gadījumu.
	3. Ja Pasūtītājs kavē samaksas termiņu, Pasūtītājs maksā Izpildītājam līgumsodu 0,1% (desmitā daļa no viena procenta) apmērā no termiņā nesamaksātās summas bez PVN par katru nokavēto dienu, bet ne vairāk kā 10% (desmit procentu) apmērā no kavētā maksājuma apmēra bez PVN.
	4. Ja Izpildītājs neievēro 3.1. vai 3.2. apakšpunktā norādītos termiņus Izpildītājs maksā Pasūtītājam līgumsodu 10 EUR (desmit eiro) apmērā par katru nokavēto dienu, bet kopumā ne vairāk kā 10% (desmit procentus) no Līguma summas bez PVN.
	5. Pusēm ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas rīcības (darbība vai bezdarbība) rezultātā, kam par iemeslu ir ļauns nolūks vai rupja neuzmanība, un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko rīcību (darbību un bezdarbību) un nodarītajiem zaudējumiem.
	6. Līgumsoda samaksa neatbrīvo Puses no pārējo Līguma saistību izpildes un zaudējumu atlīdzināšanas pienākuma.
	7. Par Izpildītāja Līgumā noteikto nosacījumu pārkāpumu Pasūtītājs Izpildītājam aprēķina līgumsodu un izraksta rēķinu. Pasūtītājs, nosūtot rēķinu par līgumsoda piedziņu, piedāvā Izpildītājam 1 (viena) mēneša laikā sniegt atbildi par savu izvēli – to ietvert nākamajā Pasūtītāja maksājamā summā (dzēst ieskaita veidā) vai nomaksāt to sekojošos termiņos, nepārsniedzot Līguma spēkā esamības termiņu:
		1. 1 (vienā) mēnesī, ja līgumsoda apmērs nepārsniedz EUR 1000 (vienu tūkstoti *euro*);
		2. 3 (trīs) mēnešos, ja līgumsoda apmērs ir no EUR 1001 (viena tūkstoša viena *euro*), bet nepārsniedz EUR 5000 (piecus tūkstošus *euro*);
	8. Izpildītājs, atbildot uz 4.7. apakšpunktā norādīto Pasūtītāja vēstuli, informē par savu izvēli - to ietvert nākamā Pasūtītāja maksājamā summā (dzēst ieskaita veidā) vai nomaksāt to Pasūtītāja norādītajā termiņā.
	9. Ja Izpildītājs, atbildē uz 4.7. punktā norādīto Pasūtītāja vēstuli, ir izvēlējies līgumsodu dzēst ieskaita veidā, tad Izpildītājs izrakstot nākamo rēķinu par sniegto pakalpojumu rēķinā norāda pakalpojuma kopējo summu, ieturēto līgumsoda summu, norādot Pasūtītāja līgumsoda rēķinu un samazina summu apmaksai par ieturētā līgumsoda summu. Ja nākamā Pasūtītāja maksājamā summa ir mazāka par aprēķināto līgumsodu, tad līgumsods tiek dzēsts secīgi no nākamajām Pasūtītājam maksājamām summām.
	10. Ja Izpildītājs, atbildē uz 4.7. punktā norādīto Pasūtītāja vēstuli, izvēlas līgumsoda samaksu veikt maksājuma veidā un līgumsoda summa pārsniedz EUR 1001 (vienu tūkstoti un vienu *euro*), tad Izpildītājs ir tiesīgs lūgt sadalīt līgumsoda samaksu pa daļām. Šādā gadījumā Puses noslēdz vienošanos par līgumsoda samaksas grafiku un kopējais līgumsoda samaksas termiņš nevar pārsniegt Līguma darbības termiņu.
	11. Izpildītājs apliecina, ka Līguma saistību izpildē neveiks darījumus (neiegādāsies preces vai pakalpojumus) ar tādu fizisku vai juridisku personu (tai skaitā tās valdes vai padomes locekli, patieso labuma guvēju, pārstāvēttiesīgo personu vai prokūristu, vai personu, kura ir pilnvarota pārstāvēt juridisko personu darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja juridiskā persona ir personālsabiedrība), pret kuru ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
	12. Izpildītājs 2 (divu) darba dienu laikā rakstveidā informē Pasūtītāju, par tam tieši vai netieši piemērotajām sankcijām Starptautisko un Latvijas Republikas nacionālo sankciju likuma izpratnē (tai skaitā arī, ja dalībniekam, valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt Izpildītāju darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja Izpildītājs ir personālsabiedrība, ir noteiktas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts sankcijas).
5. **Līguma darbības termiņš**
	1. Līgums stājas spēkā ar pēdējā pievienotā droša elektroniskā paraksta un tā laika zīmoga datumu.
	2. Līgums ir spēkā līdz Pušu saistību pilnīgai izpildei. Izpildītājs piegādā Katalogus 24 (divdesmit četru) mēnešu laikā, pirmo Katalogu piegādi veicot līdz 29.01.2024, pēdējo līdz 22.12.2026, Konsultāciju sniegšanas periods - līdz 31.01.2027.
	3. Pusēm ir tiesības vienpusēji izbeigt Līguma darbību, vismaz 30 (trīsdesmit) dienas iepriekš rakstiski paziņojot par to otrai Pusei.
	4. Pasūtītājam ar rakstisku paziņojumu ir tiesības nekavējoties izbeigt Līgumu šādos gadījumos:
		1. Ja Izpildītājs ir pasludināts par maksātnespējīgu;
		2. Ja kompetentas valsts vai pašvaldību institūcijas Izpildītāja saimnieciskajā darbībā ir konstatējušas normatīvo aktu pārkāpumus un apturējušas tā darbību;
	5. Pasūtītājam ir tiesības vienpusēji izbeigt Līguma darbību, vismaz 1 (vienu) darba dienu iepriekš rakstiski paziņojot par to Izpildītājam, ja:
		1. atbilstoši Starptautisko un Latvijas Republikas nacionālo sankciju likumam Līguma 4.12. apakšpunktā norādītajiem sankciju subjektiem ir piemērotas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts noteiktās sankcijas, kuru dēļ Līgumu nav iespējams izpildīt vai Līguma izpilde tiek būtiski kavēta.
		2. ja uz Pakalpojuma sniedzēju Līguma spēkā esības laikā iestājas kāds no nosacījumiem, kas izriet Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktā.
6. **Nepārvaramā vara**
	1. Līgumā par nepārvaramas varas apstākļiem atzīst notikumu, no kura nav iespējams izvairīties un kura sekas nav iespējams pārvarēt; kuru Līguma slēgšanas brīdī nebija iespējams paredzēt; kas nav radies Puses vai tās kontrolē esošas personas kļūdas vai rīcības dēļ un, kas padara saistību izpildi ne tikai apgrūtinošu, bet arī neiespējamu. Puses tiek atbrīvotas no atbildības par pilnīgu vai daļēju Līgumā noteikto saistību neizpildi, ja un kad šāda neizpilde ir notikusi nepārvaramas varas (Force majeure) rezultātā.
	2. Par nepārvaramu varu netiek uzskatīta Izpildītāja speciālistu nepieejamība darba nespējas vai citu iemeslu dēļ.
	3. Pusei, kuras līgumsaistību izpildi ietekmējuši nepārvaramas varas apstākļi, bez kavēšanās jāinformē par to otra Puse rakstiski 10 (desmit) darba dienu laikā pēc šādu apstākļu iestāšanās un paziņojumam jāpievieno apstiprinājums, ko izsniegušas kompetentas iestādes un kurš satur minēto apstākļu apstiprinājumu un raksturojumu, ja attiecīgajā gadījumā kompetentas iestādes ir tiesīgas izsniegt šādu dokumentu.
	4. Puses tiek atbrīvotas no atbildības saskaņā ar Līguma 6.1.apakšpunktu tikai par to laiku, kurā pastāv nepārvaramas varas apstākļi. Ja šie apstākļi turpinās ilgāk par 2 (diviem) mēnešiem no Līguma 6.3.apakšpunktā minētā paziņojuma saņemšanas dienas, katrai Pusei ir tiesības vienpusēji izbeigt Līgumu saistībā ar tā izpildīšanas neiespējamību.
	5. Iestājoties nepārvaramas varas apstākļiem, Līgums var tikt izbeigts nekavējoties, par to Pusēm rakstiski vienojoties.
7. **Konfidencialitāte**
	1. Izpildītājs apņemas visā Pušu sadarbības laikā, kā arī pēc tam neizpaust trešajām personām Līguma tekstu, kā arī sakarā ar Līguma izpildi iegūto, tā rīcībā esošo tehnisko, finansiālo un citu informāciju par Pasūtītāju, kā arī informāciju saistībā ar Pasūtītājam piegādātiem Katalogiem. Visa informācija, ko Pasūtītājs sniedz Izpildītājam saistībā ar Līguma izpildi, kā arī Līguma izpildes laikā, tiek uzskatīta par neizpaužamu, un nedrīkst tikt izpausta vai padarīta publiski pieejama bez Pasūtītāja rakstiskas piekrišanas.
	2. Augstāk minētā informācija netiek uzskatīta par neizpaužamu, ja tā kļuvusi publiski pieejama saskaņā ar Latvijas Republikas normatīvajos aktos noteiktajām prasībām (iekļauta Izpildītāja administrācijas un grāmatvedības sagatavotos publiska rakstura pārskatos un atskaitēs u.tml.).
	3. Puses ar informācijas prettiesisku izpaušanu Līguma ietvaros saprot - tās nodošanu mutiski, rakstiski, elektroniski vai jebkādā citā tehniskā veidā, tās kopēšanu, pavairošanu, kopēšanu datu nesējos, izplatīšanu, pārdošanu, dāvināšanu, iznomāšanu, izmainīšanu, pārveidošanu, labošanu un nodošanu trešajām personām vai citas līdzīgas darbības ar neizpaužamu informāciju.
8. **Citi noteikumi**
	1. Ja kādai no Pusēm tiek mainīts juridiskais statuss, Pušu amatpersonu paraksta tiesības, īpašnieki vai vadītāji, vai kādi Līgumā minētie Pušu rekvizīti- tālruņa numuri, elektroniskā pasta adreses, adreses u.c. šāda veida informācija, tad tā nekavējoties, bet ne vēlāk kā 5 (piecu) darba dienu laikā rakstiski, nosūtot vēstuli, paziņo par to otrai Pusei. Šāds paziņojums kļūst saistošs otrai Pusei 8. (astotajā) dienā pēc tā nosūtīšanas dienas. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz Līgumā minētajām Pušu pilnvarotajām personām un to rekvizītiem. Vēstuli par Pasūtītāja pilnvaroto personu vai to rekvizītu maiņu paraksta Valsts ieņēmumu dienesta Stratēģiskās vadības lietu un sabiedrisko attiecību pārvaldes direktors vai persona, kura viņu aizvieto.
	2. Pušu reorganizācija vai to vadītāju maiņa nevar būt par pamatu Līguma izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu saistību pārņēmējam. Izpildītājs brīdina Pasūtītāju par šādu apstākļu iestāšanos 30 (trīsdesmit) dienas iepriekš.
	3. Par Līguma grozījumiem un papildinājumiem Puses vienojas rakstiski, izņemot Līguma 8.1. apakšpunktā minētās informācijas nomaiņas gadījumā. Rakstiskās vienošanās pievienojamas Līgumam un kļūst par Līguma neatņemamām sastāvdaļām. Puses var veikt šādus būtiskus Līguma grozījumus – grozīt 1.Pielikumā norādītas cenas, saskaņā ar Līguma 2.4. apakšpunktu, ja šādu grozījumu nepieciešamību pamato objektīvi, pamatoti apstākļi, kas nav atkarīgi no Pušu gribas vai lai novērstu kļūdas.
	4. Puses vienojas, ka jebkurš strīds, kas izriet no Līguma, tiek risināts sarunu ceļā. Ja vienošanās netiek panākta, tad strīdu risina tiesā Latvijas Republikā spēkā esošajos normatīvajos aktos noteiktajā kārtībā.
	5. Jautājumus, kas nav atrunāti Līgumā, Puses risina saskaņā ar Latvijas Republikā spēkā esošajiem normatīvajiem aktiem.
	6. Puses vienojas, ka Līguma izpildē tiek norīkotas šādas Pušu pilnvarotās personas:
		1. no Pasūtītāja puses jautājumos, kas saistīti ar Līguma izpildi Ineta Bernāne, tālrunis 67122621, e-pasta adrese: Ineta.Bernane@vid.gov.lv, Sandija Kirkila, tālruņa numurs 67122640 , e-pasta adrese: Sandija.Kirkila@vid.gov.lv; Muitas pārvaldes Muitas tarifu un maksājumu piemērošanas daļas vadītāja Inga Siliņa, tālruņa numurs 67120986, e-pasta adrese: Inga.Silina@vid.gov.lv, un Muitas pārvaldes Muitas tarifu un maksājumu piemērošanas daļa Muitas vērtības nodaļas vadītāja Marta Kannele, tālruņa numurs 67121014, e-pasts Marta.Kannele@vid.gov.lv
		2. no Izpildītāja puses \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
	7. Visa Pušu savstarpējā sarakste šī Līguma priekšmeta sakarā, kā elektroniskā, tā arī elektroniskās sarakstes izdrukas (papīra formā) nepieciešamības gadījumā var kalpot par pierādījumiem. Pasūtītāja un Izpildītāja (to pilnvaroto personu, kas noteiktas Līguma 8.6. apakšpunktā) savstarpējā sarakstē (arī pieteikumu, pasūtījumu, pretenziju, atsaukumu nosūtīšanā, u.c.), kas saistīta ar Līguma izpildi, Puses izmanto e-pastu. E-pasta vēstule Pusēm ir saistoša tikai tad, ja vēstule sūtīta no Līguma 8.6.apakšpunktā norādītajām e-pasta adresēm. Atbildot elektroniski uz otras Puses e-pastu, tiek lietota izvēlne “REPLY”, atbildē saglabājot saņemto oriģinālo tekstu. Vēstules nosūtīšanas laiks tiek fiksēts uz Pasūtītāja elektroniskā pasta atskaites par piegādāto e-pastu (piegāde uz adresāta serveri) izdrukas (e-pasta laiks tiek fiksēts un saglabāts arī elektroniskā formātā), kas kļūst par Līguma neatņemamu sastāvdaļu un nepieciešamības gadījumā katrai no Pusēm var kalpot kā pierādījums par attiecīgās vēstules nosūtīšanu un, pamatojoties uz kuru, var tikt piemērotas soda sankcijas attiecībā pret Piegādātāju par Līgumā noteikto termiņu neievērošanu, kā arī uzdevumu neizpildi.
	8. Neviena no Pusēm nedrīkst nodot savas tiesības, kas saistītas ar Līgumu un izriet no tā, trešajai personai bez otras Puses rakstiskas piekrišanas.
	9. Līgums ir sastādīts latviešu valodā uz \_\_\_\_\_\_\_\_\_\_\_lapām, tā 1.pielikums ir sastādīts uz 1 (vienam) lapas, 2. Līgums ir sagatavots elektroniska dokumenta veidā un parakstīts ar drošu elektronisko parakstu.
9. **Pušu rekvizīti un paraksti**

|  |  |
| --- | --- |
| **Pasūtītājs:**Valsts ieņēmumu dienestsadrese: Talejas iela 1, Rīga, LV-1978NMR .kods.:90000069281Tālr.: 67122689*Norēķinu rekvizīti*:Valsts kaseKods: TRELLV22Konta Nr.:LV26TREL2130056037000 | **Izpildītājs:** |
| Ģenerāldirektora vietnieka p.i. Antra Gremzde  |   |

DOKUMENTS IR PARAKSTĪTS ELEKTRONISKI

AR DROŠU ELEKTRONISKO PARAKSTU UN SATUR LAIKA ZĪMOGU

1.pielikums

Līgumam Nr. FM VID 2023/209

**Finanšu piedāvājums**

**Valsts ieņēmumu dienests**, nodokļu maksātāja reģ. Nr.90000069281, tā ģenerāldirektora vietnieka pienākumu izpildītājas Antras Gremzdes personā, kura rīkojas saskaņā ar 2023. gada 4. septembra pilnvaru Nr. 492 “Par A. Gremzdes pilnvarojumu” (turpmāk – Pasūtītājs), no vienas puses, un

**\_\_\_\_\_\_\_\_\_\_\_\_\_\_\_\_\_\_\_\_\_\_\_**, vienotais reģistrācijas Nr. \_\_\_\_\_\_\_\_\_\_\_\_\_\_\_, tās valdes locekļa \_\_\_\_\_\_\_\_\_\_\_\_\_\_\_\_\_ personā, kurš rīkojas saskaņā ar \_\_\_\_\_\_\_\_\_\_\_\_\_\_(turpmāk – Izpildītājs), no otras puses, abi kopā turpmāk saukti arī Puses, bet atsevišķi – Puse, pamatojoties uz Pasūtītāja rīkotā iepirkuma Nr. FM VID 2023/209 “Transportlīdzekļu cenu katalogu piegāde” rezultātiem, vienojās par šādu finanšu piedāvājumu :

|  |  |  |  |
| --- | --- | --- | --- |
| **Kataloga nosaukums** | **Cena par vienu mēnesi EUR (bez PVN)** | **Vienību skaits** | **Summa EUR (bez PVN)** |
| 1. Katalogs, kurā norādīta informācija par transportlīdzekļu, kas ievesti no trešajām valstīm, pārdošanas cenām Latvijā |  | 24 |  |
| 2. Katalogs, kurā norādīta informācija par transportlīdzekļu, kas ievesti no Apvienotās Karalistes, pārdošanas cenām Latvijā |  | 24 |  |

*Līguma pielikums tiks papildināts ar informāciju no uzvarētāja iesniegta piedāvājuma.*

**Pušu paraksti:**

|  |  |
| --- | --- |
| Pasūtītājs Ģenerāldirektora vietnieka p.i. Antra Gremzde  | Izpildītājs  |

DOKUMENTS IR PARAKSTĪTS ELEKTRONISKI

AR DROŠU ELEKTRONISKO PARAKSTU UN SATUR LAIKA ZĪMOGU